ODLOČBA KOMISIJE

z dne 9. julija 1997

o skupnem tehničnem predpisu za priključitvene zahteve za vmesnik terminalske opreme za povezavo z digitalnimi zakupljenimi vodi ONP za prenosno hitrost 2 048 kbit/s in za strukturirane signale

(Besedilo velja za EGP)

(97/521/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/263/EGS z dne 29. aprila 1991 o približevanju zakonodaje držav članic glede telekomunikacijske terminalske opreme, vključno z medsebojnim priznavanjem njene skladnosti 1, kot jo spreminja Direktiva 93/68/EGS 2 in zlasti druga alinea člena 6(2) te direktive,

ker je Komisija sprejela ukrep za opredelitev tipa terminalske opreme, za katero je potreben skupni tehnični predpis, in ustrezno mnenje o področju uporabe;

ker je treba sprejeti ustrezne usklajene standarde ali dele standardov za izvajanje temeljnih zahtev, ki jih je treba spremeniti v skupne tehnične predpise;

ker je skupni tehnični predpis, sprejet s to odločbo, v skladu z mnenjem Odbora za odobritev terminalske opreme (ACTE),

SPREJELA NASLEDNJO ODLOČBO:

Člen 1

1. Ta odločba se uporablja za terminalsko opremo, ki je namenjena za povezavo z omrežno priključno točko javnega telekomunikacijskega omrežja digitalnih zakupljenih vodov ONP za prenosno hitrost 2 048 kbit/s in za strukturirane signale s 120 Ohmskimi vmesniki ter sodi v sklop usklajenega standarda, opredeljenega v členu 2(1). Ta odločba se uporablja tudi za terminalsko opremo, ki je namenjena za priključevanje na zgoraj omenjeni tip vmesnika, če je zmogljivost porazdeljena na enega ali več kanalov s hitrostjo 64 kbit/s k istemu usmerišču ali k različnim usmeriščem.

2. Ta odločba vzpostavlja skupni tehnični predpis, ki ureja splošne priključitvene zahteve za terminalsko opremo iz odstavka 1.

Člen 2

1. Skupni tehnični predpis obsega usklajeni standard, ki ga pripravi ustrezni standardizacijski organ za izvajanje bistvenih zahtev iz člena 4(c), (d) in (f) Direktive 91/263/EGS. Sklicevanje na standard je navedeno v Prilogi.

2. Terminalska oprema, ki jo zajema ta odločba, mora biti skladna s skupnim tehničnim predpisom iz odstavka 1, izpolnjevati temeljne zahteve iz člena 4(a) in (b) Direktive 91/263/EGS in izpolnjevati zahteve vseh drugih direktiv, ki se uporabljajo, zlasti direktiv Sveta 73/23/EGS 3 in 89/336/EGS 4.

Člen 3

Priglašeni organi, pristojni za izvajanje postopkov iz člena 9 Direktive 91/263/EGS, morajo za terminalsko opremo, ki jo obravnava člen 1(1) te odločbe, uporabiti ali zagotoviti uporabo usklajenega standarda iz člena 2(1) najkasneje v enem letu po obvestilu o tej odločbi.

Člen 4

Ta odločba je naslovljena na države članice.

V Bruslju, 9. julija 1997

Za Komisijo

Martin BANGEMANN

Član Komisije

PRILOGA

Sklicevanje na veljavni usklajeni standard

Usklajeni standard iz člena 2 Odločbe je:

Business TeleCommunications (BTC)

Digitalni zakupljeni vod za prenosno hitrost 2 048 kbit/s in za strukturirane signale (D2048 S)

Priključitvene zahteve za vmesnik terminalske opreme

ETSI

Evropski institut za telekomunikacijske standarde

Sekretariat ETSI

TBR 13 - januar 1996

(pri čemer je izključen predgovor)

Dodatne informacije

Evropski institut za telekomunikacijske standarde je priznan v skladu z Direktivo Sveta 83/189/EGS 1.

Zgoraj omenjeni usklajeni standard je bil pripravljen v skladu z mandatom, izdanim skladno z ustreznimi postopki Direktive Sveta 83/189/EGS.

Celotno besedilo zgoraj omenjenega usklajenega standarda je dosegljivo pri:

Evropski institut za telekomunikacijske standarde

650 Route des Lucioles

F-06921 Sophia Antipolis Cedex

Komisija Evropskih skupnosti,

DG XIII/A/2 - (BU 31 1/7),

Rue de la Loi/Wetstraat 200,

B-1049 Bruselj

1 UL L 128, 23.5 1991, str. 1.

2 UL L 220, 31.8.1993, str. 1.

3 UL L 77, 26.3.1973, str. 29.

4 UL L 139, 23.5.1989, str. 19.

1 UL L 109, 26.4.1983, str. 8.